Diari Oficial de la Generalitat Valenciana


Sumari del DOGV 3777, del 22-06-2000 (2000/4501)

Bases generals que han de regir les convocatòries de les proves selectives per a la provisió en propietat de les places de personal funcionari i laboral vacants en la plantilla d'aquest ajuntament.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3777

Data del DOGV
:   22-06-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/4501


Data del document
:   22-05-2000

Organisme emissor
:   Ajuntament de Carcaixent

Tipus de document
:   Convocatòria

Descriptors 

:   * Carcaixent
    * administració local
    * concurs administratiu

Bases generals que han de regir les convocatòries de les proves selectives per a la provisió en propietat de les places de personal funcionari i laboral vacants en la plantilla d'aquest ajuntament. [2000/F4501]
  
Base primera. Objecte
  
Aquestes bases generals tenen per objecte establir les normes per què s'han de regir tots els processos de selecció de personal funcionari al servei d'aquesta corporació. Igualment serà d'aplicació al personal laboral, amb les adaptacions que corresponguen d'acord amb la legislació específica. Aquestes bases regiran tots aquells aspectes sobre els quals les bases específiques no establisquen res en contra.
  
Base segona. Legislació aplicable
  
En tot allò no previst en les presents bases i en les bases específiques, regirà el que estableixen els preceptes següents:
  
Llei 7/1985, de 2 d'abril, Reguladora de les Bases de Règim Local.
  
Preceptes bàsics del Reial Decret Legislatiu 781/1986, de 18 d'abril, i de la Llei 30/1984, de 2 d'agost, de Mesures per a la Reforma de la Funció Pública, amb les modificacions introduïdes per la Llei 23/1988.
  
Preceptes bàsics del Reial Decret 896/1991, de 7 de juny.
  
Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana.
  
Preceptes no bàsics del Reial Decret Legislatiu 781/1986, de 18 d'abril, i de la Llei 30/1984, amb les modificacions introduïdes per la Llei 23/1988.
  
Preceptes no bàsics del Reial Decret 896/1991, de 7 de juny.
  
Decret 33/1999, de 9 de març, del Govern Valencià, Diari Oficial de la Generalitat Valenciana número 3.477, de 20 d'abril, i Reial Decret 364/1995, de 10 de març, pel qual es va aprovar el Reglament General d'Ingrés del Personal al Servei de l'Administració General de l'Estat.
  
Les restants disposicions reglamentàries sobre la matèria.
  
Base tercera. Requisits dels aspirants
  
3.1. Per a poder participar en les proves que es convoquen, a més dels requisits addicionals que per a cada plaça es determinen en les bases específiques de cada convocatòria, els aspirants hauran de reunir els següents:
  
a) Tindre la nacionalitat espanyola o la d'un dels restants estats membres de la Unió Europea o d'aquells estats a què els siga d'aplicació la Llei de Circulació de Treballadors, en els termes previstos en la llei estatal que regula la matèria, excepte quan la plaça convocada implique una participació directa o indirecta en l'exercici del poder públic i es tracte de funcions que tenen per objecte la salvaguarda dels interessos de l'estat o de les administracions públiques.
  
b) Tindre complits els 18 anys.
  
c) No excedir l'edat que puga establir-se.
  
d) Estar en possessió de la titulació exigida, i que per a cada una de les places es determine en les bases específiques de la convocatòria, o en condicions d'obtindre-la en el termini de presentació de sol·licituds.
  
e) No patir malaltia, ni estar afectats per limitació física o psíquica incompatible amb l'acompliment de les funcions, o que les impossibilite. Així mateix, no patir cap malaltia de les que figuren en el quadre d'exclusions mèdiques que cada convocatòria puga establir.
  
f) No haver sigut separat, per mitjà d'expedient disciplinari, del servei de qualsevol de les administracions públiques. Així mateix, no trobar-se inhabilitat per a l'acompliment de funcions públiques.
  
3.2. La titulació s'acreditarà per mitjà de l'expedició dels títols corresponents per l'autoritat acadèmica competent. Esta mateixa autoritat podrà declarar també l'equivalència de títols.
  
3.3. Tots els requisits hauran de complir-se en l'últim dia del termini de presentació de sol·licituds i mantindre's durant tot el procés selectiu. En aquest sentit, es podran efectuar les comprovacions oportunes fins a arribar a la presa de possessió com a funcionari de carrera o fins a la firma del contracte laboral.
  
3.4. De conformitat amb allò que s'ha establit en l'article 38.3 de Llei 13/1982, d'Integració Social del Minusvàlid, de 7 d'abril, seran admeses les persones amb minusvalideses en igualtat de condicions amb els altres aspirants.
  
L'administració podrà realitzar convocatòries extraordinàries dirigides exclusivament a persones discapacitades, amb els requisits establits en l'article 9 del Decret 33/1999, de 9 de març, del Govern Valencià.
  
Base quarta. Coneixement del valencià
  
Els coneixements del valencià, quan siguen requisit indispensable per a participar en els processos selectius de proves dirigides a completar els efectius mínims de la corporació, a fi de satisfer el dret constitucional dels ciutadans a dirigir-se i rebre informació en la dita llengua, seran justificats de conformitat amb allò que s'ha establit en l'article 16 del citat Decret 33/1999, segons el següent detall.
  
1. L'acreditació dels coneixements de valencià per les persones aspirants que hagen superat les proves selectives, que disposa el número 4 de l'article 9 del vigent Text Refós de la Llei de Funció Pública Valenciana, podrà realitzar-se per mitjà de la presentació d'un dels següents documents:
  
a) Títol de Batxillerat o equivalent cursat a la Comunitat Autònoma Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixements de valencià.
  
c) Certificat de nivell mitjà de la Junta Qualificadora de Coneixements de Valencià.
  
2. Els qui no puguen acreditar els coneixements esmentats quedaran compromesos a fer-ho en el termini de dos anys, o a la realització dels cursos que a aquest efecte organitze l'administració autonòmica o local.
  
3. Allò que s'ha establit en els apartats anteriors no obsta a l'exigència, com a requisit consignat en les relacions de llocs de treball, d'iguals o superiors coneixements de valencià per a l'acompliment de determinats llocs.
  
Base cinquena. Sol·licituds
  
5.1. Participants
  
Qui desitge participar en les corresponents proves d'accés, haurà de sol·licitar-ho amb els models d'instàncies que facilitaran les oficines municipals, i haurà d'adjuntar els comprovants següents:
  
a) El resguard justificatiu d'haver abonat els drets d'examen. Si el pagament s'efectua per mitjà de gir postal o telegràfic, es consignarà el número de gir.
  
b) Si el sistema selectiu és el de concurs, els justificants dels mèrits que determinen les bases específiques.
  
Si el sistema és el de concurs oposició, s'exposarà al públic la relació d'aspirants aprovats, en la fase d'oposició, i se'ls citarà perquè en el termini de 10 dies hàbils presenten la documentació acreditativa dels mèrits i de l'experiència previstos en la convocatòria.
  
c) En aquells processos selectius en què es preveja la superació de proves físiques, s'adjuntarà un certificat mèdic on conste que l'aspirant es troba en condicions físiques adequades per a realitzar les proves, o bé una declaració de la persona interessada en la qual manifeste haver-se sotmés a un examen mèdic amb aquest mateix resultat.
  
La documentació que hauran d'aportar els aspirants per a acreditar que compleixen els requisits exigits en la convocatòria i la relativa als mèrits al·legats, es farà per mitjà de l'original o la fotocòpia compulsada o confrontada.
  
Els aspirants que no puguen obtindre els impresos de sol·licitud per residir fora de la localitat o per altres circumstàncies, hauran de presentar la instància, en què faran constar que compleixen els requisits establits en el número 1 de la base anterior i, si és procedent, els de les bases específiques de cada convocatòria. Així mateix, hauran de comprometre's a jurar o prometre acatament a la Constitució, a l'Estatut d'Autonomia de la Comunitat Valenciana i a les lleis, segons allò que s'ha previst en l'article 32.c) del Decret Legislatiu de 24 d'octubre de 1955, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i el Reial Decret 707/1979, de 5 d'abril (BOE núm. 83, de 6 d'abril).
  
5.2. Òrgan a què s'envien
  
Les sol·licituds es dirigeixen a l'Alcaldia d'aquest ajuntament.
  
5.3. Termini
  
El termini de presentació de les sol·licituds serà de 20 dies naturals comptadors a partir de l'endemà de la publicació de l'extracte de cada convocatòria en el Boletín Oficial del Estado.
  
5.4. Lloc.
  
Les sol·licituds es presentaran en el Registre General de l'ajuntament, o en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5.5. Drets d'examen
  
L'import dels drets d'examen i de formació de l'expedient per cada una de les proves selectives es fixarà en les bases específiques de les convocatòries, i només podrà ser tornat quan l'aspirant no siga admés a les proves, per falta de requisits per a participar-hi.
  
5.6. Pagament
  
El pagament d'estos drets es farà en la tresoreria municipal o en el compte corrent que, si és procedent, s'establisca; el pagament es podrà fer directament o per gir postal o telegràfic, dirigit a la tresoreria on s'indicarà clarament la plaça a què aspire en cada cas.
  
5.7. Minusvalideses
  
Els aspirants amb minusvalideses hauran de fer-ho constar en la sol·licitud, a fi d'efectuar les adaptacions de temps i de mitjans necessaris per a garantir la igualtat d'oportunitats amb la resta de participants.
  
Base sisena. Admissió d'aspirants
  
Una vegada finalitzat el termini de presentació d'instàncies, l'Alcaldia dictarà una resolució, en el termini màxim d'un mes, declarant aprovades les llistes provisionals d'aspirants admesos i exclosos.
  
En aquesta resolució, que es publicarà en el Diari Oficial de la Generalitat Valenciana i en el tauler d'anuncis municipal, constarà el nom i els cognoms dels aspirants admesos i exclosos i, si és procedent, el motiu de la no admissió, i es concedirà un termini de 10 dies hàbils perquè es puguen formular reclamacions o esmenar defectes que hagen motivat l'exclusió. Si es presenta alguna reclamació, serà acceptada o rebutjada en la resolució per la qual s'aprove la llista definitiva, que es publicarà, així mateix, en els llocs indicats per a la llista provisional.
  
En el mateix acte administratiu, s'indicarà, a més, el lloc, la data i l'hora d'inici del primer exercici, que tindrà lloc en un termini no inferior a 15 dies hàbils, així com l'ordre de crida de les persones aspirants, segons el resultat del sorteig a què es referix l'article 10.3 del Decret 33/1999, de 9 de març, del Govern Valencià, la composició dels tribunals i la data de constitució d'aquests per a valorar els mèrits, quan el sistema selectiu siga el concurs.
  
Els resultats de cada un dels exercicis, les successives crides i convocatòries, i en definitiva qualsevol decisió que adopte el tribunal de selecció i que haja de conéixer el personal aspirant fins a la finalització de les proves selectives o, si és procedent, la fase de concurs, s'exposaran en els locals on s'haja celebrat l'exercici anterior o en els que s'assenyalen en l'últim anunci, i serà suficient la dita exposició, en la data en què s'inicie, com a notificació amb caràcter general. La crida per a la sessió següent d'un mateix exercici haurà de realitzar-se amb un termini mínim d'antelació de 12 hores, mentre que la convocatòria per a un exercici distint haurà de respectar un termini mínim de 48 hores.
  
Base setena. Tribunals qualificadors
  
7.1. Composició.
  
President: el president de la corporació o un membre d'aquesta que delegue.
  
Secretari: el secretari de la corporació o un funcionari d'aquesta que delegue, que actuarà amb veu però sense vot.
  
Vocals:
  
· Un representant de l'administració del Consell de la Generalitat Valenciana, designat per la Direcció General d'Administració Territorial.
  
· El regidor delegat del servei o, si no és possible, un regidor designat pel president de la corporació.
  
· El funcionari que ocupe la direcció del respectiu servei o departament dins de l'especialitat o, si no és possible, un funcionari de titulació igual o superior a l'exigida en la respectiva convocatòria, o un expert designat pel president de la corporació.
  
· Un representant del col·legi oficial respectiu de la comunitat, en cas d'haver-n'hi.
  
· Un funcionari de carrera o un treballador contractat en règim laboral, quan es tracte d'una selecció de personal laboral, designat pel president de la corporació a proposta de la junta de personal o per l'òrgan de representació del personal, si n'hi haguera.
  
· Un representant, amb veu i vot, de les organitzacions sindicals representades en la mesa general de negociació municipal.
  
En el cas concret de proves per a la selecció de policies locals, la composició del tribunal sofrirà les següents modificacions:
  
· Formarà part del tribunal, a més dels indicats, un representant del professorat oficial, designat per l'Institut Valencià de Seguretat Pública.
  
La designació dels membres del tribunal inclourà la dels suplents respectius.
  
7.2. A excepció del president, tots els membres del tribunal hauran d'estar en possessió d'una titulació igual o superior a l'exigida en la respectiva convocatòria.
  
Segons allò disposat en l'Ordre de 17 de juliol de 1989, de la Conselleria d'Administració Pública, sobre l'ús del valencià en les proves selectives, les tres cinquenes parts dels membres del tribunal tindran coneixement oral i escrit del valencià.
  
7.3. El tribunal podrà disposar la incorporació als seus treballs d'assessors especialistes quan les característiques o la dificultat de la prova així ho requerisquen, que col·laboraran amb el tribunal i tindran veu però no vot.
  
A fi d'assegurar el compliment efectiu del que disposa l'ordre abans citada, el tribunal incorporarà els assessors especialistes necessaris per a garantir la possibilitat que totes les proves es realitzen en valencià.
  
7.4. Abstenció i recusació
  
Quan concórreguen els membres del tribunal en alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estos s'abstindran d'intervindre-hi i notificaran esta circumstància a l'Alcaldia; així mateix, els aspirants podran recusar-los en la forma prevista en l'article 29 de la citada llei.
  
No podran formar part dels tribunals els qui, en els cinc anys anteriors a la publicació d'aquesta convocatòria, hagen realitzat tasques de preparació d'aspirants a proves selectives d'accés a l'administració pública.
  
7.5. Constitució i actuació
  
7.5.1. Els tribunals no podran constituir-se ni actuar sense l'assistència de més de la meitat dels seus integrants, titulars o suplents, indistintament, entre els quals necessàriament hauran de trobar-se un president i un secretari. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut ordre d'aquestes en tot allò no previst en estes bases, i per a l'adequada interpretació de les bases generals i específiques de cada convocatòria.
  
7.5.2. Tots els membres del tribunal tindran veu i vot, excepte el secretari, que no tindrà vot. En cada sessió del tribunal podran participar els membres titulars i, si estan absents, els suplents. Ara bé, no podran substituir-se entre si en la mateixa sessió.
  
Si una vegada constituït el tribunal i iniciada la sessió s'absenta el president, aquest designarà, entre els vocals concurrents, el que el substituirà durant la seua absència.
  
7.5.3. De cada sessió, el secretari estendrà una acta, on es faran constar les qualificacions dels exercicis, l'avaluació individualitzada dels mèrits de cada aspirant en cas de concurs, i també les incidències i les votacions que es produïsquen.
  
Les actes numerades i rubricades constituiran l'expedient que reflectirà el procés selectiu portat a terme.
  
7.5.4. Si els membres del tribunal qualificador, una vegada iniciades les proves de l'oposició o les qualificacions dels mèrits del concurs, cessen en els càrrecs en virtut dels quals van ser designats, continuaran exercint les funcions corresponents en els tribunals fins que acabe totalment el procediment selectiu de què es tracte. Si per qualsevol motiu els presidents, els secretaris dels tribunals o els suplents necessaris, amb independència de les responsabilitats en què incórreguen, no volen o no poden continuar sent membres del tribunal, i impedeixen la continuació reglamentària del procediment selectiu per falta de titulars o de suplents necessaris, es consideraran vàlides les actuacions anteriors, i, després dels previs tràmits reglamentaris corresponents, es designaran els substituts dels qui han cessat, i posteriorment es realitzaran les actuacions que falten fins a la terminació del referit procés selectiu.
  
7.5.5. Contra les actuacions dels tribunals es podrà recórrer per mitjà de recurs d'alçada, davant de l'alcalde o alcaldessa de l'ajuntament, en un termini d'un mes, comptador des que aquestes es facen públiques, d'acord amb l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Per a la resolució del recurs d'alçada, l'Alcaldia sol·licitarà un informe al tribunal actuant que, si és procedent, es tornarà a constituir a aquest efecte, d'acord amb el que estableixen les presents bases, i resoldrà i notificarà la resolució en el termini màxim de tres mesos, transcorregut el qual, sense que se'n produïsca cap, s'entendrà desestimada tal reclamació.
  
7.6. Indemnitzacions per raó de servei
  
Els membres del tribunal, i també els possibles assessors especialistes, percebran les indemnitzacions que per raons del servei tinguen establides en el Reial Decret 236/1988, de 4 de març (BOE núm. 68, de 19 de març de 1988), en les quanties previstes per la Resolució d'11 de febrer de 1991 (BOE núm. 47, de 23 de febrer de 1991), o en la disposició aplicable en el moment de la realització de les proves selectives.
  
L'alcalde/essa president/a, una vegada conegut el nombre d'aspirants, establirà el màxim d'assistència a meritar.
  
Els tribunals que actuen en les proves selectives tindran les mateixes categories que es fixen per als que actuen en l'administració central de l'estat, d'acord amb l'article 33.2 del Reial Decret 236/1988 citat; si no hi ha correspondència entre les places d'ambdós administracions o es plantegen dubtes, els resoldrà l'Alcaldia atenent criteris d'analogia.
  
Base huitena. Inici i desenvolupament de les proves
  
8.1. Les proves no podran començar fins a haver transcorregut almenys 15 dies des de la publicació de la data, de l'hora i del lloc del començament del primer exercici a què es refereix el paràgraf següent.
  
En aquest sentit, la data, l'hora i el lloc del començament del primer exercici, l'ordre d'actuació dels aspirants, prèviament determinat per sorteig públic efectuat per la Generalitat Valenciana per a la selecció del seu personal, junt amb les llistes d'aspirants admesos i exclosos, la composició dels tribunals i la data de constitució per a la valoració dels mèrits quan el procediment indicat siga el concurs o concurs oposició, es publicarà en el Diari Oficial de la Generalitat Valenciana i en tauler d'anuncis municipal, després de la publicació de l'anunci de la convocatòria en el Boletín Oficial del Estado.
  
8.2. Totes les proves podran realitzar-se indistintament en valencià o castellà, a elecció de l'aspirant.
  
8.3. Per a les persones amb minusvalideses que ho sol·liciten, s'establiran les adaptacions possibles de temps i mitjans que permeten l'adequada realització de les proves.
  
8.4. El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conéixer la identitat de l'aspirant.
  
Base novena. Sistemes selectius
  
9.1. En les bases específiques de cada convocatòria es determinarà el sistema de selecció dels aspirants, que podrà consistir en oposició, concurs o concurs oposició.
  
9.2. Oposició
  
S'entén per oposició el sistema basat en la realització de successives proves de selecció, tant de caràcter obligatori com voluntari, encaminades a determinar l'aptitud, la capacitat i els coneixements dels aspirants en relació amb les funcions de les places convocades (article 4 del Decret 33/1999, de 9 de març, del Govern Valencià).
  
9.3. Concurs
  
És el sistema per què es comprova i qualifica l'aptitud dels aspirants a través de la valoració de la seua formació acadèmica, coneixements professionals i les experiències concretes que seran degudament acreditades.
  
9.4. Concurs oposició
  
Es tracta del sistema selectiu que uneix els anteriors i en què es valora tant la preparació teòrica de l'aspirant com la seua experiència concreta respecte a les funcions pròpies de la plaça vacant a proveir (article 5 del Decret 33/1999, de 9 de març, del Govern Valencià).
  
9.5. Les bases específiques de cada convocatòria podran establir un període de pràctiques, un curs selectiu o ambdós.
  
Base deu. Qualificació
  
10.1. Oposició
  
10.1.1. Els exercicis obligatoris i eliminatoris que s'establisquen en les diverses bases específiques seran puntuats fins a un màxim de deu punts. Serà necessari obtindre un mínim de cinc punts per a realitzar el següent exercici.
  
La qualificació per a cada exercici i aspirant es determinarà per la mitjana resultant de les qualificacions atorgades per cada membre del tribunal, eliminant en tot cas les puntuacions màximes i mínimes quan entre aquestes hi haja una diferència igual o superior a quatre punts.
  
El resultat dels exercicis obligatoris s'obtindrà sumant les puntuacions de cada un d'ells. Es consideraran aprovats, d'entre els aspirants que han superat les proves, aquells que hagen obtingut major puntuació, en nombre no superior al de vacants convocades. Els aprovats accediran, si és procedent, a la realització dels exercicis voluntaris.
  
En totes les proves selectives per a la provisió en propietat, tant de personal funcionari com laboral, haurà de realitzar-se un exercici obligatori i no eliminatori sobre coneixement de valencià, que es puntuarà fins a un màxim de cinc punts.
  
10.1.2. Si les bases específiques preveuen exercicis voluntaris i no eliminatoris, es puntuaran de zero a dos punts cada un, fins a un màxim de tres punts.
  
10.1.3. La qualificació final de l'oposició estarà determinada per la suma de les puntuacions obtingudes en els exercicis obligatoris i voluntaris. Sobre la base d'aquesta es formarà la llista d'aprovats i la proposta de nomenament.
  
10.1.4. Si en el desenvolupament dels exercicis orals l'aspirant deixa d'exposar algun tema o és qualificat amb zero en algun d'aquests, es considerarà que no ha superat la prova corresponent. Així mateix, si el tribunal apreciara deficiències notòries en l'actuació de l'aspirant, el president podrà invitar-lo perquè desistisca de continuar l'exercici.
  
10.2. Concurs
  
Els mèrits a puntuar pel tribunal seran els que es prevegen en les bases específiques de cada convocatòria, que es valoraran d'acord amb el següent barem:
  
10.2.1. Serveis prestats. Es valoraran a raó de 0,25 punts per any complet de serveis en el mateix grup de funcionaris o categoria laboral o en els grups immediatament inferiors, i 0,10 punts quan es tracte dels restants grups, fins a un màxim de cinc punts. A l'efecte, es computaran els serveis previs prestats en l'administració que s'hagen reconegut a l'empara d'allò que s'ha disposat en la Llei 70/1978, de 26 de novembre, i en l'altra normativa aplicable. No es computaran mai els serveis que s'hagen prestat simultàniament amb altres també al·legats.
  
10.2.2. Titulacions i diplomes. Es valoraran sempre que no siguen requisit per a l'accés a la plaça. S'atorgarà major puntuació a aquells que guarden relació amb les característiques de la plaça. Hauran de ser acreditats documentalment i expedits per centres reconeguts oficialment. No es valoraran els títols acadèmics o diplomes imprescindibles per a la consecució d'altres de nivell superior que s'al·leguen com a mèrit; no obstant això, es puntuaran els que fan referència a coneixements de taquigrafia, maneig d'ordinadors i tractament de textos.
  
La valoració total d'aquest apartat no podrà excedir quatre punts.
  
10.2.3. Coneixements de valencià. L'acreditació del coneixement del valencià s'efectuarà de conformitat amb allò que s'ha establit en la base quarta, anteriorment ressenyada.
  
La valoració total d'aquest apartat no podrà excedir quatre punts.
  
10.2.4. Experiència. Es valorarà atenent, principalment, el fet d'haver realitzat funcions semblants a les que haurà d'exercir.
  
Es tindran en compte per a això els certificats expedits pels responsables del departament, servei o àrea de l'administració, o els documents acreditatius de les empreses on l'aspirant haja treballat.
  
La valoració total d'aquest apartat no podrà excedir sis punts.
  
10.2.5. Cursos. Es tindran en compte aquells cursos de formació i perfeccionament que tinguen relació amb temes de caràcter general de l'administració pública o amb les funcions a exercir, que hagen sigut organitzats per l'Institut Valencià d'Administració Pública, per escoles de formació de funcionaris, per universitats, o qualsevol altre curs homologat per l'Institut Valencià d'Administració Pública.
  
La valoració total d'aquest apartat no podrà excedir dos punts.
  
10.2.6. Altres mèrits. La valoració total d'estos no podrà excedir tres punts. Es tindran en compte, entre altres, els coneixements d'idiomes distints del valencià, i especialment els de la Comunitat Europea, acreditats documentalment en funció del nivell acadèmic i del reconeixement del centre que expedeix la titulació o el certificat. Així mateix, es valorarà haver impartit classes o jornades, etc., relacionades amb les funcions a exercir o, amb caràcter general, en matèries d'administració pública, i s'aplicarà el mateix criteri quan es tracte de publicacions acreditades per l'aspirant.
  
10.2.7. Entrevista. Podrà establir-se en les bases específiques i es realitzarà davant del tribunal qualificador. Es valorarà l'experiència, la idoneïtat i l'aptitud de l'aspirant, en relació amb les funcions a desenvolupar. Es puntuarà amb un màxim d'un punt.
  
10.2.8. La qualificació final del concurs serà el resultat de la suma de les puntuacions atorgades pel tribunal a cada mèrit considerat.
  
Les bases específiques podran exigir una puntuació mínima per a efectuar la proposta de nomenament.
  
10.3. Concurs oposició
  
Cada una de les fases és valorarà independentment, i només es procedirà a puntuar el concurs en el cas de ser superat el nivell d'aptitud establit per a tots i cada un dels exercicis de caràcter eliminatori de la fase d'oposició.
  
En la fase de concurs, la puntuació màxima que pot atorgar el tribunal no excedirà mai un 40% de la puntuació total del concurs oposició, en funció del perfil del lloc (article 5 del Decret 33/1999, de 9 de març, del Govern Valencià).
  
La valoració final del concurs oposició serà la suma de la puntuació obtinguda en cada fase, sense que puga aprovar un nombre d'aspirants superior al de vacants convocades.
  
10.4. Pràctiques o cursos selectius
  
10.4.1. El nomenament com a funcionaris de carrera únicament podrà efectuar-se una vegada superat amb aprofitament un període de pràctiques de quatre mesos.
  
10.4.2. Al final d'aquest període, es farà una valoració exhaustiva de l'aptitud dels aspirants per a ocupar la plaça en propietat, i es proposarà a l'Alcaldia la resolució pertinent.
  
10.4.3. En el cas del personal laboral, de conformitat amb l'article 14 de la Llei 8/1980, s'estableix la següent duració per al període de pràctiques.
  
a) Tècnics titulats: quatre mesos.
  
b) Treballadors no qualificats: dos mesos.
  
10.4.4. Les retribucions dels funcionaris nomenats en pràctiques seran les previstes en el Reial Decret 456/86, de 10 de febrer, de Retribucions de Funcionaris en Pràctiques (BOE núm. 56, de 6 de març de 1986), o en les disposicions aplicables en el moment del nomenament.
  
10.4.5. En els supòsits d'empat en les qualificacions finals, el tribunal aplicarà les regles següents:
  
a) En cas de concurs oposició, en favor de qui tinga millor puntuació en l'oposició.
  
b) Quan es tracte només d'oposició i persistisca l'empat, es portarà proposta de nomenament a favor de qui haja obtingut major puntuació en els exercicis pràctics.
  
c) Si persisteix l'empat, la proposta es farà a favor de qui haja obtingut major puntuació en l'exercici teòric.
  
d) Si encara continuara l'empat, es proposaria l'aspirant de major edat.
  
Base onze. Publicitat de les qualificacions
  
11.1. El mateix dia que s'adopten els acords corresponents, seran exposades, en el tauler d'anuncis de l'ajuntament i en els llocs que determine la legislació vigent, les qualificacions de cada exercici de l'oposició i les puntuacions del concurs.
  
Quan es tracte d'un concurs oposició, junt amb el resultat de l'últim exercici de la fase d'oposició, el tribunal exposarà al públic la relació d'aspirants que per haver superat tots els exercicis eliminatoris han de passar a la fase de concurs, i els citarà perquè en el termini de 10 dies hàbils presenten la documentació acreditativa dels mèrits i de l'experiència previstos en la convocatòria.
  
Una vegada baremats els mèrits, el tribunal exposarà al públic la llista d'aspirants amb la puntuació obtinguda en la fase de concurs, així com la d'aprovats per l'ordre de puntuació total, i els concedirà un termini de 10 dies hàbils perquè formulen les reclamacions i esmenes que estimen pertinents en relació amb la baremació.
  
Una volta resoltes les possibles al·legacions i esmenes, el tribunal dictarà una resolució en què fixarà la relació definitiva d'aspirants aprovats per l'ordre de puntuació, que en cap cas podrà contindre'n un nombre superior al de places convocades.
  
Base dotze. Llista i proposta d'aprovats del tribunal
  
12.1. Finalitzades les proves selectives, els tribunals faran públiques en el lloc o els llocs de celebració de l'últim exercici, i en aquells altres que estime oportuns, les relacions d'aspirants aprovats, per ordre de puntuació final obtinguda, en nombre no superior al de places convocades.
  
D'acord amb esta llista, s'elevarà a l'òrgan competent, a més de l'acta de l'última sessió, la proposta de nomenament dels aspirants aprovats o, si es tracta de personal laboral, la proposta de contractació per temps indefinit.
  
Base tretze. Presentació de documents
  
13.1. Publicada en el Diari Oficial de la Generalitat Valenciana la relació definitiva d'aspirants seleccionats, aquests hauran d'aportar davant de l'administració de l'ajuntament, en el termini de 20 dies hàbils, la documentació acreditativa que compleixen tots els requisits exigits en la convocatòria, així com, si és procedent, els certificats a què es refereix el punt 2 de l'article 9 del Decret 33/1999 ja citat.
  
13.2. Els qui tinguen la condició de funcionaris públics o de personal laboral al servei de les administracions públiques estaran exempts de justificar les condicions i requisits que ja tenien anteriorment acreditats davant de la mateixa.
  
13.3. En la convocatòria, podrà establir-se que el requisit a què es refereix l'apartat d) de l'article 12 de la Llei de la Funció Pública Valenciana siga comprovat directament per l'administració municipal.
  
13.4. Les persones aspirants seleccionades que, dins del termini establit, i excepte casos de força major, no presentaren la documentació acreditativa, o de la mateixa es deduïra que els falta algun dels requisits exigits, no podran ser nomenades personal de l'Ajuntament de Carcaixent, sense perjuí de la responsabilitat en què podrien haver incorregut per falsedat en les seues sol·licituds de participació. La plaça no ocupada per l'aspirant que no presente la documentació quedarà vacant.
  
Base catorze. Nomenament i presa de possessió de funcionaris, contractació en règim laboral i prestació de jurament o promesa.
  
14.1. Una vegada presentada la documentació per les persones interessades i sent aquesta conforme, l'òrgan municipal competent efectuarà el nomenament com a funcionari de carrera o autoritzarà la contractació dels aspirants proposats pel tribunal. El nomenament esmentat haurà de realitzar-se en el termini màxim de sis mesos, des de la finalització del procés selectiu o, si és procedent, del curs selectiu o període de pràctiques.
  
14.2. Quan les bases específiques de la convocatòria hagen establit un període de pràctiques, un curs selectiu, o ambdós, els aspirants proposats pel tribunal seran nomenats funcionaris en pràctiques o contractats temporalment fins a la finalització d'aquest període. El nomenament d'aquests com a funcionaris de carrera o la contractació per temps indefinit únicament podrà fer-se una vegada superats, amb aprofitament, els períodes de pràctiques i els cursos selectius exigits.
  
Els qui no superen el període de pràctiques decauran en tots els drets derivats d'haver aprovat les proves selectives.
  
Els aspirants que no superen el curs selectiu perdran el dret al seu nomenament com a funcionaris de carrera o a la seua contractació per temps indefinit, per mitjà de resolució motivada de l'autoritat que haja efectuat la convocatòria, a proposta de l'òrgan responsable de l'avaluació del curs selectiu.
  
14.3. Els nomenaments seran notificats a les persones interessades, que hauran de prendre possessió en el termini de tres dies hàbils si viuen en la mateixa localitat, o d'un mes si viuen en localitat distinta. En el mateix termini, si és procedent, les persones interessades hauran d'exercir l'opció prevista en l'article 10 de la Llei 53/1984, de 26 de novembre, d'Incompatibilitats del Personal al Servei de les Administracions Públiques.
  
Qui, sense causa justificada, no prenga possessió dins del termini assenyalat perdrà tots els drets derivats de la superació de les proves selectives i del subsegüent nomenament conferit.
  
En l'acte de la presa de possessió o en l'acte de la firma del contracte, el funcionari nomenat o el contractat haurà de prestar jurament o promesa, d'acord amb la fórmula prevista en l'article 32.c) del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, i en el Reial Decret 707/1979, de 5 d'abril (BOE núm. 83, de 6 d'abril de 1979).
  
Base quinze. Incidències
  
El tribunal està facultat per a resoldre els dubtes que es presenten i prendre els acords necessaris per al bon ordre de l'oposició, en tot allò que no estiga previst en aquestes bases.
  
Base setze. Impugnació i revocació de la convocatòria
  
16.1. Contra estes bases i contra les bases específiques de la convocatòria que les complementa, i que esgota la via administrativa, es podrà interposar un recurs contenciós administratiu, durant el termini de dos mesos comptadors a partir de l'endemà de la seua publicació en el Butlletí Oficial de la Província de València i en el Diari Oficial de la Generalitat Valenciana, de conformitat amb allò que s'ha previst en l'article 46 de la vigent Llei Reguladora de la Jurisdicció Contenciosa Administrativa.
  
16.2. En qualsevol moment, sempre abans de la publicació de les llistes d'aspirants admesos i exclosos, el Ple de l'ajuntament podrà modificar o deixar sense efecte les convocatòries per mitjà de l'adopció de l'acord corresponent, que serà publicat en la forma prevista en la base següent.
  
En els restants supòsits, per a l'anul·lació o la revisió d'ofici dels acords aprovatoris de les convocatòries, s'actuarà d'acord amb el que preveuen els articles 102 i 103 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Base dèsset. Publicitat
  
17.1. L'aprovació d'aquestes bases es publicarà en el Butlletí Oficial de la Província de València i en el Diari Oficial de la Generalitat Valenciana, i regiran mentre l'ajuntament no les modifique o derogue.
  
17.2. Les bases específiques de les convocatòries se sotmetran al mateix procediment de publicació. A més, d'acord amb l'article 6.2. del Reial Decret 896/1991, de 7 de juny (BOE núm. 142, de 14 de juny de 1991), haurà de publicar-se en el Boletín Oficial del Estado un anunci d'aquestes convocatòries, que contindrà: denominació de l'escala, subescala i classe per a l'ingrés de la qual es convoquen les proves selectives, corporació que les convoca, classe i nombre de places, amb indicació de les que es reserven, si és procedent, a promoció interna, així com les que es reserven per a persones amb minusvalideses, data i número del butlletí o diari oficial en què s'hagen publicat les bases i la convocatòria.
  
En tot allò que les bases específiques no establisquen el contrari, les presents bases generals regiran les convocatòries de les proves selectives, i serà suficient en aquest sentit amb la referència al número i a la data de la seua publicació en els butlletins oficials de la província i en el Diari Oficial de la Generalitat Valenciana.
  
17.3. Les presents bases estaran a disposició de les persones interessades en les dependències municipals, de les quals l'ajuntament podrà facilitar una còpia, a petició d'aquestes, tant de les dites bases com de les específiques de cada convocatòria.